LHK ลดเป้ารายได้ปีนี้เหลือใกล้เคียงปีก่อน-คาดกำไรสุทธิไม่ต่ำกว่า 4%
LHK ลดเป้ารายได้ปีนี้เหลือใกล้เคียงปีก่อน-คาดกำไรสุทธิไม่ต่ำกว่า 4%
9 ก.ย. 2558

นายอนันต์ มนัสชินอภิสิทธิ์ รองกรรมการผู้จัดการ บริษัท โลหะกิจ เม็ททอล จำกัด (มหาชน) หรือ LHK เปิดเผยว่า บริษัทปรับลดเป้ารายได้งวดปี 58/59 (ม.ย.58-มี.ค.59) เหลือใกล้เคียงกับปีก่อนที่ 3.4 พันล้านบาท จากเดิมที่คาดว่าจะเติบโตได้ 5-10% จากปีก่อน หลังภาวะเศรษฐกิจชะลอตัว ขณะที่ภาพรวมกลุ่มอุตสาหกรรมยานยนต์ ชิ้นส่วนสแตนเลสสำหรับงานก่อสร้างโครงการ ยังถือว่าทรงตัวได้ แต่ในส่วนของอุตสาหกรรมเครื่องใช้ไฟฟ้าถือว่าได้รับผลกระทบมากที่สุด
อย่างไรก็ตาม บริษัทจะรักษาอัตรากำไรสุทธิให้ปีนี้ไม่ต่ำกว่า 4% หรือใกล้เคียงกับปีก่อนที่ 4.03% โดยจะเน้นการบริหารจัดการต้นทุนให้มีประสิทธิภาพ บริหารการผลิตให้มีเสถียรภาพ และการถือครองเงินสด โดยไม่เร่งการลงทุนใหม่ๆในขณะนี้
สำหรับแนวโน้มผลประกอบการงวดไตรมาส 2 ของปี 58/59 (ก.ค.-ก.ย.58) คาดว่าจะดีกว่าไตรมาสแรก (เม.ย.-มิ.ย.58) เนื่องจากการส่งออกของอุตสาหกรรมยานยนต์ยังเติบโตได้ค่อนข้างดี ขณะที่อุตสาหกรรมก่อสร้างก็ยังขยายตัวค่อนข้างดี เนื่องจากอสังหาริมทรัพย์ตามแนวรถไฟฟ้าขยายตัวอย่างต่อเนื่อง และบริษัทก็ได้มีส่วนร่วมในโครงการรถไฟฟ้าบางสายด้วย
นอกจากนี้ บริษัทยังมองหาการเข้าซื้อร่วมทุนและกิจการ (M&amp;A)ทั้งในประเทศและในกลุ่มประชาคมเศรษฐกิจอาเซียน (AEC) โดยเน้นกลุ่มที่เกี่ยวอุตสาหกรรมยานยนต์ แต่ปัจจุบันยังไม่ได้มีความคืบหน้าไดๆ เนื่องจากเศรษฐกิจที่ชะลอตัว ส่งผลให้ผู้ประกอบการไม่อยากขายกิจการในราคาถูก ขณะที่ผู้ประกอบการบางรายมองว่าอนาคตกิจการยังจะเติบโตได้ดี